DECRETO 171/2016, do 24 de novembro, polo que se establece o Plan de estudos das ensinanzas artísticas superiores de Música, nas especialidades de Dirección e Produción e Xestión, e se amplían os anexos do plan de estudos correspondente á especialidade de Interpretación, establecidos no Decreto 163/2015, do 29 de outubro, mediante a incorporación de novos itinerarios.
Consellería de Cultura, Educación e Ordenación Universitaria — I. Disposicións xerais — 12/12/2016

A Lei orgánica 2/2006, do 3 de maio, de educación, modificada pola Lei orgánica 8/2013, do 9 de decembro, para a mellora da calidade educativa, establece os principios xerais que deben rexer o sistema educativo, e no seu artigo 46 que a definición do contido das ensinanzas artísticas superiores, así como a súa avaliación, se fará no contexto da ordenación da educación superior española no marco europeo. Así mesmo, no seu artigo 58.1, establece que corresponde ao Goberno, logo de consulta ás comunidades autónomas e ao Consello Superior de Ensinanzas Artísticas, definir a estrutura e o contido básicos dos diferentes estudos de ensinanzas artísticas superiores regulados na lei.
En virtude da citada lei orgánica, publicouse o Real decreto 1614/2009, do 26 de outubro, polo que se establece a ordenación das ensinanzas artísticas superiores reguladas na dita lei. Conforme o artigo 11 deste, o Goberno definirá, de acordo coas directrices establecidas no real decreto, e logo de consulta ás comunidades autónomas e ao Consello Superior de Ensinanzas Artísticas, o contido básico a que deberán adecuarse os plans de estudos conducentes á obtención dos títulos superiores de ensinanzas artísticas nas correspondentes especialidades, que se referirá ás competencias, materias e aos seus descritores, contidos e número de créditos correspondentes. Así mesmo, establece o dito artigo que as administracións educativas, no ámbito das súas competencias, aprobarán o plan de estudos correspondente a cada título, de acordo co establecido no real decreto, plans de estudos que se deberán publicar nos respectivos boletíns oficiais.
En desenvolvemento das previsións do Real decreto 1614/2009, do 26 de outubro, promulgouse o Real decreto 631/2010, do 14 de maio, polo que se regula o contido básico das ensinanzas artísticas superiores de Música establecidas na Lei orgánica 2/2006, do 3 maio, de educación.
Por outra banda, o Real decreto 1027/2011, do 15 de xullo, establece o Marco español de cualificacións para a educación superior (MECES).
Finalmente, o Real decreto 1850/2009, do 4 de decembro, regula a expedición de títulos académicos e profesionais correspondentes ás ensinanzas establecidas pola Lei orgánica 2/2006, do 3 de maio, de educación, e nel fíxase o modelo do suplemento europeo ao título de ensinanzas artísticas superiores.
Xa que logo, e co fin de dar cumprimento ao artigo 23 do Real decreto 806/2006, do 30 de xuño, polo que se establece o calendario de aplicación da nova ordenación do sistema educativo, establecida pola Lei orgánica 2/2006, do 3 de maio, de educación, no curso académico 2010/11 iniciouse a implantación das ensinanzas artísticas superiores de Música coa publicación da Orde do 30 de setembro de 2010 pola que se establece o plan de estudos das ensinanzas artísticas superiores de grao en Música na Comunidade Autónoma de Galicia e se regula o acceso ao dito grao.
O Decreto 163/2015, do 29 de outubro, estableceu o plan de estudos das ensinanzas artísticas superiores de Música, nas especialidades de Composición, Interpretación, Musicoloxía e Pedagoxía, na Comunidade Autónoma de Galicia. Asemade, por petición dos centros superiores, solicitouse a implantación das especialidades de Dirección e Produción e Xestión, así como a ampliación dos anexos do citado plan de estudos correspondente á especialidade de Interpretación, mediante a incorporación de novos itinerarios.
En consecuencia, iniciada a implantación das ensinanzas artísticas superiores de Música, cómpre agora desenvolver plenamente a normativa aplicable a través do presente decreto, que ten por obxecto establecer, vista a proposta dos centros, o plan de estudos e entre as súas finalidades a de deseñar estes con identidade propia e adaptados ás particularidades dos centros que os imparten, que aproveiten eficazmente os seus recursos humanos e materiais, en función da súa tradición pedagóxica e do seu contorno sociocultural, con criterios de rigor, calidade e excelencia.
Na súa virtude, por proposta do conselleiro de Cultura, Educación e Ordenación Universitaria, no exercicio da facultade outorgada polo artigo 34.5 da Lei 1/1983, do 22 de febreiro, de normas reguladoras da Xunta e da súa Presidencia, logo dos ditames do Consello Escolar de Galicia e do Consello Galego de Ensinanzas Artísticas Superiores, de acordo co Consello Consultivo, e logo de deliberación do Consello da Xunta de Galicia na súa reunión do día vinte e catro de novembro de dous mil dezaseis,
Artigo 1. Obxecto e ámbito de aplicación
1. O presente decreto ten por obxecto establecer o plan de estudos das ensinanzas artísticas superiores de Música, nas especialidades de Dirección e Produción e Xestión, e ampliar os anexos do plan de estudos correspondente á especialidade de Interpretación, establecidos no Decreto 163/2015, do 29 de outubro, ao abeiro do disposto no Real decreto 631/2010, do 14 de maio, polo que se regula o contido básico das ensinanzas artísticas superiores de Música establecidas na Lei orgánica 2/2006, do 3 de maio, de educación.
2. O presente decreto será de aplicación no ámbito territorial da Comunidade Autónoma de Galicia.
Artigo 2. Centros de ensinanzas artísticas superiores de Música
1. Os estudos superiores de Música cursaranse nos centros superiores de ensinanzas artísticas de Música.
2. Ademais, as ensinanzas artísticas oficiais de máster reguladas no Real decreto 1614/2009, do 26 de outubro, impartiranse nos ditos centros. Os estudos de doutoramento regulados no Real decreto 1393/2007, do 29 de outubro, poderán impartirse nos centros superiores de ensinanzas artísticas de Música mediante convenios coas universidades. A competencia para subscribir os ditos convenios corresponde á consellería competente en materia de educación.
3. A consellería competente en materia de educación establecerá medidas que favorezan a autonomía pedagóxica, de organización e de xestión de que dispoñen estes centros para o exercicio das súas actividades docentes, interpretativas, investigadoras e de difusión do coñecemento, co fin de garantir o cumprimento das súas funcións como centros educativos superiores do Espazo Europeo de Educación Superior.
4. Os centros de ensinanzas artísticas superiores de Música fomentarán programas de investigación científica e técnica propios desta disciplina, para contribuír á xeración e difusión do coñecemento e á innovación no dito ámbito. A consellería competente en materia de educación establecerá os mecanismos axeitados para que estes centros poidan realizar ou dar soporte á investigación científica e técnica que lles permita integrarse no Sistema español de ciencia e tecnoloxía.
Artigo 3. Finalidade das ensinanzas artísticas superiores de Música e perfil profesional
1. As ensinanzas artísticas superiores de Música terán como obxectivo xeral a formación cualificada de profesionais que dominen os coñecementos propios da música e adopten as actitudes necesarias que os fagan competentes para integrarse nos distintos ámbitos profesionais desta disciplina.
2. O perfil do/da titulado/a superior de Música corresponde ao/á dun/dunha profesional cualificado/a que acadou a madureza e a formación técnica e humanística necesarias para realizar de maneira plena a opción profesional máis adecuada ás súas capacidades e intereses, mediante o desenvolvemento de competencias comúns aos estudos de música e na correspondente especialidade.
3. Os/as titulados/as superiores de Música estarán capacitados/as para o exercicio da creación e da investigación.
Artigo 4. Título superior de Música
A superación das ensinanzas artísticas superiores de Música dará lugar á obtención do título superior de Música, seguido da especialidade correspondente, que queda incluído para todos os efectos no nivel 2 do Marco español de cualificacións para a educación superior e será equivalente ao título universitario de grao. Sempre que a normativa aplicable exixa estar en posesión do título universitario de grao, entenderase que cumpre este requisito quen estea en posesión do título superior de Música.
Artigo 5. Acceso e proba específica
1. Para o acceso ás ensinanzas oficiais conducentes ao título superior de Música, requirirase cumprir os requisitos establecidos no artigo 54.2 da Lei orgánica 2/2006, do 3 de maio, de educación.
2. Para os/as maiores de dezaseis anos de idade que non cumpran os requisitos establecidos no citado artigo 54.2.a), a consellería competente en materia de educación, a través da dirección xeral correspondente, regulará, convocará e organizará unha proba anual que acredite que o/a aspirante posúe os coñecementos, habilidades e aptitudes necesarios para cursar con aproveitamento as correspondentes ensinanzas.
3. A proba específica de acceso a estes estudos levarase a cabo para cada especialidade e terá como finalidade valorar a madureza, os coñecementos e as aptitudes para cursar con aproveitamento estas ensinanzas. No caso da especialidade de Interpretación, a proba realizarase en función da materia correspondente ao seu instrumento principal.
4. A consellería competente en materia de educación, a través da dirección xeral correspondente, convocará, organizará, desenvolverá e avaliará, con carácter anual, unha proba específica de acceso a estes estudos.
5. A superación da proba a que fai referencia o punto anterior faculta, unicamente, para matricularse no curso académico para o cal fose convocada.
6. De acordo co establecido no artigo 5.7 do Real decreto 631/2010, do 14 de maio, a nota media do expediente dos estudos profesionais constituirá o 40 % da nota da proba no caso dos alumnos e alumnas que opten a ela e estean en posesión do título profesional de Música.
Artigo 6. Contido do plan de estudos conducente á obtención do título superior de Música
1. As ensinanzas artísticas superiores de Música abranguerán unha formación básica e unha formación específica orientada á preparación para o exercicio profesional. Para a consecución da dita finalidade, estes estudos desenvolverán de xeito integrador capacidades artísticas, científicas e tecnolóxicas.
2. As competencias transversais, xerais e específicas e os perfís profesionais definidos para cada unha das especialidades son os establecidos no anexo II.
3. O plan de estudos das ensinanzas artísticas superiores de Música que se establece no decreto abrangue, para cada unha das especialidades, 4 cursos académicos cun total de 240 créditos.
4. Cada un dos cursos das ensinanzas artísticas superiores de Música terá 60 créditos ECTS, cunha equivalencia de 30 horas por crédito, e a súa duración será de 38 semanas, incluíndo os períodos lectivos e os dedicados a outras actividades presenciais.
5. O cuadrimestre e o curso serán as unidades temporais de organización académica e abranguerán os períodos de impartición de docencia presencial e os períodos dedicados á realización de probas de avaliación.
Artigo 7. Plan de estudos
1. O plan de estudos das ensinanzas artísticas superiores de Música nas especialidades de Dirección e Produción e Xestión, así como os novos itinerarios correspondentes á especialidade de Interpretación, establécense nos anexos I e III.
2. Os centros educativos determinarán que disciplina ou disciplinas se impartirán nunha lingua estranxeira para garantir a adquisición da competencia transversal correspondente, seguindo as directrices que para tal fin estableza a consellería competente en materia de educación.
3. O principio de igualdade entre mulleres e homes integrarase de xeito transversal no desenvolvemento e na aplicación por parte dos centros do plan de estudos establecido no decreto.
Artigo 8. Creación de novas especialidades
A consellería competente en materia de educación, unha vez vista a proposta dos centros, poderá propor a creación de novas especialidades, nos termos establecidos no artigo 8 do Real decreto 631/2010, do 14 de maio.
Artigo 9. Avaliación
1. De conformidade co artigo 9.1 do Real decreto 631/2010, do 14 de maio, a avaliación do proceso de aprendizaxe do/da estudante basearase no grao e nivel de adquisición e consolidación das competencias transversais, xerais e específicas definidas para estes estudos.
2. A avaliación será continuada, diferenciada por disciplinas e terá un carácter integrador en relación coas competencias definidas para cada unha delas no plan de estudos. A avaliación e a cualificación do traballo de fin de estudos será única e requirirá ter aprobadas a totalidade das disciplinas que integran o plan de estudos.
3. Os criterios de avaliación establécense no anexo II e serán obxecto de concreción nas guías docentes, e deberán ser obxectivables e mensurables de acordo cos parámetros que os centros definan para tal efecto.
4. A obtención dos créditos correspondentes a unha disciplina requirirá superar as correspondentes probas de avaliación ou exames. No caso de disciplinas consideradas de contidos progresivos, o alumno ou alumna non poderá ser avaliado ou avaliada en canto non teña superada a disciplina do mesmo nome e descritor de cuadrimestre ou cuadrimestres anteriores, na orde correspondente.
5. A obtención do título superior de Música requirirá a superación da totalidade das disciplinas, as prácticas, de ser o caso, e o traballo de fin de estudos que constitúen o plan de estudos.
6. Corresponde á consellería competente en materia de educación a regulación do proceso de avaliación e dos sistemas de cualificación, así como o establecemento dos documentos oficiais correspondentes de avaliación, respectando, na regulación que poida efectuarse dos sistemas de cualificación, o disposto no artigo 5 do Real decreto 1614/2009, do 26 de outubro.
Artigo 10. Recoñecemento e transferencia de créditos
Para a transferencia e recoñecemento de créditos nas ensinanzas artísticas superiores de Música observarase o disposto no artigo 10 do Real decreto 631/2010, do 14 de maio, e no artigo 6 do Real decreto 1614/2009, do 26 de outubro, así como nas normas que, en desenvolvemento destas previsións, dite a consellería competente en materia de educación.
Artigo 11. Participación en programas de mobilidade de estudantes e profesores/as e prácticas dos/das estudantes
1. A consellería competente en materia de educación establecerá medidas que faciliten o intercambio e a mobilidade dos/das estudantes, titulados/as e profesorado das ensinanzas artísticas superiores de Música, nas especialidades de Dirección, Produción e Xestión e Interpretación, no Espazo Europeo de Educación Superior, dentro dos programas europeos existentes conforme a súa propia normativa. A consellería competente en materia de educación tamén poderá crear outros programas de carácter específico para estas ensinanzas.
2. A consellería competente en materia de educación, ou os centros de ensinanzas artísticas superiores de Música, fomentarán a sinatura de convenios de cooperación con institucións e empresas co fin de impulsar a mobilidade e o intercambio de profesores/as, investigadores/as e estudantes destas ensinanzas, e para a realización de prácticas externas por parte do alumnado que cursa estas ensinanzas.
Disposición adicional primeira. Alumnado con discapacidade
1. No marco do establecido no Real decreto lexislativo 1/2013, do 29 de novembro, polo que se aproba o texto refundido da Lei xeral de dereitos das persoas con discapacidade e da súa inclusión social, deberanse cumprir as disposicións vixentes en materia de promoción da accesibilidade.
2. A consellería competente en materia de educación adoptará as medidas oportunas para a adaptación do presente plan de estudos ás necesidades do alumnado con discapacidade.
Disposición adicional segunda. Formación do profesorado
1. A consellería competente en materia de educación propiciará plans de formación do profesorado relativos ao coñecemento dos principios básicos, a estrutura, a organización, as novas metodoloxías e os sistemas de avaliación e investigación correspondentes ao Espazo Europeo de Educación Superior.
2. Ademais, a consellería competente en materia de educación, por proposta dos centros, desenvolverá plans de formación do profesorado para a actualización e afondamento nas disciplinas propias da música nos seus diferentes ámbitos, así como formación concreta en galego, con coñecemento do vocabulario específico, e formación en materia de igualdade.
Disposición adicional terceira. Incorporación de alumnado procedente de plans anteriores
De acordo co previsto na disposición adicional cuarta do Real decreto 631/2010, do 14 de maio, polo que se regula o contido básico das ensinanzas artísticas superiores de Música, establecidas na Lei orgánica 2/2006, do 3 de maio, de educación, a consellería competente en materia de educación, a través da dirección xeral correspondente, establecerá o sistema de recoñecemento de créditos ao alumnado procedente de plans de estudos anteriores.
Disposición adicional cuarta. Organización de ensinanzas conxuntas con outras institucións de educación superior
A consellería competente en materia de educación poderá, mediante convenio con outras institucións de educación superiores nacionais ou estranxeiras, organizar ensinanzas conxuntas conducentes á obtención dun único título superior oficial e de máster.
Disposición adicional quinta. Recursos humanos e materiais
Atendendo ás directrices do proceso da converxencia das ensinanzas artísticas superiores no Espazo Europeo da Educación Superior, a consellería competente en materia de educación procederá á ordenación dos recursos humanos e materiais, de xeito que se garanta o mellor uso destes recursos, con criterios de racionalidade e eficiencia.
Disposición adicional sexta. Fomento do repertorio da música galega
A consellería competente en materia de educación establecerá as medidas tendentes a fomentar o coñecemento e práctica do repertorio da música galega.
Disposición derrogatoria única. Derrogación normativa
Quedan derrogadas cantas disposicións de igual ou inferior rango se opoñan ao establecido neste decreto.
Disposición derradeira primeira. Desenvolvemento normativo
1. Facultase a persoa titular da consellería competente en materia de educación para ditar cantas disposicións sexan precisas para o desenvolvemento do que se establece no presente decreto.
2. Así mesmo, facúltase a persoa titular da consellería competente en materia de educación para a ampliación e actualización dos anexos correspondentes ás distintas especialidades.
Disposición derradeira segunda. Entrada en vigor
O presente decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e catro de novembro de dous mil dezaseis
* O alumnado cursará, cando menos, un curso de cada unha das dúas opcións (canto ou instrumento da orquestra).
T1. Organizar e planificar o traballo de forma eficiente e motivadora.
T2. Recoller información significativa, analizala, sintetizala e xestionala adecuadamente.
T3. Solucionar problemas e tomar decisións que respondan aos obxectivos do traballo que se realiza.
T4. Utilizar eficientemente as tecnoloxías da información e a comunicación.
T5. Comprender e utilizar, polo menos, unha lingua estranxeira no ámbito do seu desenvolvemento profesional.
T6. Realizar autocrítica cara ao propio desempeño profesional e interpersoal.
T7. Utilizar as habilidades comunicativas e a crítica construtiva no traballo en equipo.
T8. Desenvolver razoada e criticamente ideas e argumentos.
T9. Integrarse adecuadamente en equipos multidisciplinares e en contextos culturais diversos.
T10. Liderar e xestionar grupos de traballo.
T11. Desenvolver na práctica laboral unha ética profesional baseada na apreciación e sensibilidade estética, ambiental e cara á diversidade.
T12. Adaptarse, en condicións de competitividade, aos cambios culturais, sociais e artísticos e aos avances que se producen no ámbito profesional e seleccionar as canles adecuadas de formación continuada.
T13. Buscar a excelencia e a calidade na súa actividade profesional.
T14. Dominar a metodoloxía de investigación na xeración de proxectos, ideas e solucións viables.
T15. Traballar de forma autónoma e valorar a importancia da iniciativa e o espírito emprendedor no exercicio profesional.
T16. Usar os medios e recursos ao seu alcance con responsabilidade cara ao patrimonio cultural e ambiental.
T17. Contribuír coa súa actividade profesional á sensibilización social da importancia do patrimonio cultural, a súa incidencia nos diferentes ámbitos e a súa capacidade de xerar valores significativos.
Competencias xerais do/da titulado/a superior de Música
X1. Coñecer os principios teóricos da música e ter desenvolvido adecuadamente aptitudes para o recoñecemento, a comprensión e a memorización do material musical.
X2. Mostrar aptitudes adecuadas para a lectura, improvisación, creación e recreación musical.
X3. Producir e interpretar correctamente a notación gráfica de textos musicais.
X4. Recoñecer materiais musicais grazas ao desenvolvemento da capacidade auditiva e saber aplicar esta capacidade á súa práctica profesional.
X5. Coñecer os recursos tecnolóxicos propios do seu campo de actividade e as súas aplicacións na música preparándose para asimilar as novidades que se produzan nel.
X6. Dominar un ou máis instrumentos musicais nun nivel adecuado ao seu campo principal de actividade.
X7. Demostrar capacidade para interactuar musicalmente en diferentes tipos de proxectos musicais participativos.
X8. Aplicar os métodos de traballo máis apropiados para superar os retos que se lle presenten no terreo do estudo persoal e na práctica musical colectiva.
X9. Coñecer as características propias do seu instrumento principal, en relación coa súa construción e acústica, evolución histórica e influencias mutuas con outras disciplinas.
X10. Argumentar e expresar verbalmente os seus puntos de vista sobre conceptos musicais diversos.
X11. Estar familiarizado/a cun repertorio amplo e actualizado, centrado na súa especialidade pero aberto a outras tradicións. Recoñecer os trazos estilísticos que caracterizan o dito repertorio e poder describilos de forma clara e completa.
X12. Acreditar un coñecemento suficiente do feito musical e a súa relación coa evolución dos valores estéticos, artísticos e culturais.
X13. Coñecer os fundamentos e a estrutura da linguaxe musical e saber aplicalos na práctica interpretativa, creativa, de investigación ou pedagóxica.
X14. Coñecer o desenvolvemento histórico da música nas súas diferentes tradicións, desde unha perspectiva crítica que sitúe o desenvolvemento da arte musical nun contexto social e cultural.
X15. Ter un amplo coñecemento das obras máis representativas da literatura histórica e analítica da música.
X16. Coñecer o contexto social, cultural e económico en que se desenvolve a práctica musical, con especial atención ao seu contorno máis inmediato pero con atención á súa dimensión global.
X17. Estar familiarizado/a cos diferentes estilos e prácticas musicais que lle permitan entender, nun contexto cultural máis amplo, o seu propio campo de actividade e enriquecelo.
X18. Comunicar de forma escrita e verbal o contido e os obxectivos da súa actividade profesional a persoas especializadas, cun uso adecuado do vocabulario técnico e xeral.
X19. Coñecer as implicacións pedagóxicas e educativas da música en distintos niveis.
X20. Coñecer a clasificación, características acústicas, históricas e antropolóxicas dos instrumentos musicais.
X21. Crear e dar forma aos seus propios conceptos artísticos tras desenvolver a capacidade de expresarse a través deles a partir de técnicas e recursos asimilados.
X22. Dispoñer de recursos musicais amplos e diversos para poder crear ou adaptar pezas musicais, así como improvisar en distintos contextos a partir do coñecemento de estilos, formatos, técnicas, tendencias e linguaxes diversas.
X23. Valorar a creación musical como a acción de dar forma sonora a un pensamento estrutural rico e complexo.
X24. Desenvolver capacidades para a autoformación ao longo da súa vida profesional.
X25. Coñecer e ser capaz de utilizar metodoloxías de estudo e investigación que o capaciten para o continuo desenvolvemento e innovación da súa actividade musical ao longo da súa carreira.
X26. Ser capaz de vincular a propia actividade musical a outras disciplinas do pensamento científico e humanístico, ás artes en xeral e ao resto das disciplinas musicais en particular, enriquecendo o exercicio da súa profesión cunha dimensión multidisciplinar.
X27. Coñecer e aplicar a lexislación relativa ao seu ámbito profesional.
Competencias específicas do/da titulado/a superior de Música
na especialidade de Dirección
ED1. Dominar as técnicas de dirección que lle permitan desenvolver un sentido persoal da interpretación, fundamentado nun coñecemento crítico da tradición.
ED2. Coñecer a estrutura das obras dos diferentes repertorios da tradición occidental e doutras músicas, con capacidade para valorar os seus aspectos sintácticos e sonoros.
ED3. Desenvolver habilidades auditivas que lle permitan recoñecer, memorizar e reproducir unha ampla variedade de materiais musicais.
ED4. Comprender analiticamente a creación, notación e interpretación das obras musicais desde unha concepción global.
ED5. Dominar as técnicas básicas de composición.
ED6. Coñecer as aplicacións tecnolóxicas na notación, gravación, edición e interpretación musicais.
ED7. Coñecer os fundamentos de acústica musical, as características acústicas dos instrumentos, as súas posibilidades técnicas, sonoras e expresivas, así como as súas posibles combinacións.
ED8. Coñecer as tendencias máis recentes da creación musical, con capacidade para valoralas afondando nas súas notacións e implicacións interpretativas.
ED9. Desenvolver a capacidade de comunicación e entendemento cos/coas demais músicos/as desde a especial responsabilidade e liderado que implica a profesión de director/a.
ED10. Transmitir verbalmente pensamentos musicais ben estruturados, concretos e globais, de carácter teórico, analítico, estético e crítico.
ED11. Adquirir unha personalidade artística singular e flexible que permita adaptarse a contornos e retos musicais múltiples.
ED12. Coñecer as implicacións escénicas que implica a súa actividade profesional e ser capaz de desenvolver as súas aplicacións prácticas no seu ámbito de traballo.
Competencias específicas do/da titulado/a superior de Música
na especialidade de Interpretación
EI1. Interpretar o repertorio significativo da súa especialidade tratando de xeito adecuado os aspectos que o identifican na súa diversidade estilística.
EI2. Construír unha idea interpretativa coherente e propia.
EI3. Demostrar capacidade para interactuar musicalmente en todo tipo de proxectos musicais participativos, desde o dúo ata os grandes conxuntos.
EI4. Expresarse musicalmente co seu instrumento/voz de xeito fundamentado no coñecemento e dominio na técnica instrumental e corporal, así como nas características acústicas, organolóxicas e nas variantes estilísticas.
EI5. Comunicar, como intérprete, as estruturas, ideas e materiais musicais con rigor.
EI6. Argumentar e expresar verbalmente os seus puntos de vista sobre a interpretación, así como responder ao reto que supón facilitar a comprensión da obra musical.
EI7. Desenvolver aptitudes para a lectura e improvisación sobre o material musical.
EI8. Asumir adecuadamente as diferentes funcións subordinadas, participativas ou de liderado que se poden dar nun proxecto musical colectivo.
EI9. Coñecer os procesos e recursos propios do traballo orquestral e doutros conxuntos dominando adecuadamente a lectura a primeira vista, mostrando flexibilidade ante as indicacións do/a director/a e capacidade de integración no grupo.
EI10. Coñecer as implicacións escénicas que leva a súa actividade profesional e ser capaz de desenvolver as súas aplicacións prácticas.
Competencias específicas do/da titulado/a superior de Música
na especialidade de Produción e Xestión
EPX1. Coñecer profundamente a lexislación vixente, nacional e internacional, en materias artísticas, de espectáculos e de dereitos de autor/a.
EPX2. Coñecer as características estruturais dos espazos culturais, cunha especial atención á acústica de salas e a loxística de grupos musicais de distintos formatos.
EPX3. Dominar a informática musical, a ofimática e as redes de comunicación.
EPX4. Familiarizarse coas técnicas de gravación, reprodución e difusión de documentos sonoros en distintos formatos, incluídos os derivados das novas tecnoloxías e dos sistemas multimedia.
EPX5. Dominar un ou máis instrumentos nun nivel adecuado ao seu posible campo de especialización e familiarizarse coa práctica de música en conxunto, tanto nos seus aspectos artísticos como organizativos.
EPX6. Coñecer profundamente o repertorio histórico e máis recente de diversas prácticas e estilos musicais, cunha especial atención ás tendencias máis recentes no campo da creación e a interpretación.
EPX7. Familiarizarse coa literatura histórica, musicolóxica e crítica vinculada a diversos xéneros e estilos musicais.
EPX8. Coñecer a economía, xestión, contabilidade, estratexias de mercado e recursos humanos.
Perfís profesionais dos títulos superiores de Música
Perfil profesional do/da titulado/a superior de Música
na especialidade de Dirección
O/a titulado/a superior en Dirección debe ser un/unha profesional cualificado/a para dirixir coros, orquestras e outros grupos instrumentais ou mixtos. Debe coñecer un amplo repertorio vocal e instrumental e estar capacitado/a para dirixir obras de estilos, linguaxes, períodos e tendencias diversas. Debe ter profundos coñecementos da técnica vocal e instrumental, así como das características de cada instrumento ou grupo instrumental ou vocal. Deberá demostrar habilidades de lectura musical, recoñecemento auditivo e redución de partituras. Estará capacitado/a para o traballo en equipo con capacidade de liderado e comunicación.
Deberá ter un coñecemento amplo das posibilidades que brinda a tecnoloxía. Deberá coñecer a tradición interpretativa dos xéneros propios do seu campo de actividade, con capacidade para valorar criticamente e contribuír á súa evolución.
Deberá estar formado/a para o exercicio da análise e do pensamento musical, así como para transmitilo de forma oral ou escrita, e dispoñer dunha sólida formación metodolóxica e humanística que o/a axude na tarefa de investigación afín ao exercicio da súa profesión.
Perfil profesional do/da titulado/a superior de Música
na especialidade de Interpretación
O/a titulado/a superior en Interpretación deberá ser un/unha profesional cualificado/a cun dominio completo das técnicas de interpretación do instrumento e o seu repertorio e, de ser o caso, de instrumentos complementarios.
Deberá estar preparado/a para exercer un labor interpretativo de alto nivel de acordo coas características da súa modalidade e especialización, tanto no papel de solista como formando parte dun conxunto, así como, de ser o caso, na súa condición de intérprete acompañante de música e de danza. Deberá coñecer as características técnicas e acústicas do seu instrumento, afondando no seu desenvolvemento histórico.
Deberá ter formación para o exercicio da análise e do pensamento musical, e dispoñer dunha sólida formación metodolóxica e humanística que o/a axude na tarefa de investigación afín ao exercicio da súa profesión.
Perfil profesional do/da titulado/a superior de Música
na especialidade de Produción e Xestión
O/a titulado/a superior en Produción e Xestión debe ser un/unha profesional especificamente cualificado/a na planificación e xestión de proxectos relacionados coa música, nalgunhas das súas posibles fases como a creación, a realización, a gravación, a exhibición pública ou a distribución, entre outras. Deberá coñecer amplamente o mundo da música e os seus distintos ámbitos de desenvolvemento profesional, así como estar capacitado/a para o traballo en equipo e para desenvolverse nos distintos campos de acción, como a economía, a comunicación, a organización humana e de recursos materiais, a xestión loxística e a planificación estratéxica.
Criterios de avaliación dos títulos superiores de Música
Criterios de avaliación comúns ás titulacións das ensinanzas artísticas superiores
1. Afacerse a condicións de competitividade, aos cambios culturais, sociais e artísticos e aos avances que se producen no ámbito profesional e seleccionar as canles adecuadas de formación continuada.
2. Amosar condutas de liderado responsable na xestión de grupos de traballo.
3. Amosar unha actitude autocrítica cara ao propio desempeño profesional e interpersoal.
4. Amosar unha actitude de responsabilidade no uso dos medios e recursos ao seu alcance en relación co patrimonio cultural e ambiental.
5. Apreciar a importancia da sensibilización social respecto do valor do patrimonio cultural, a súa incidencia nos diferentes ámbitos e a súa capacidade de xerar valores significativos.
6. Apreciar a sensibilidade estética, ambiental e cara á diversidade.
7. Colaborar de modo integrado en equipos multidisciplinares e en contextos culturais diversos.
8. Comprender e usar, polo menos, unha lingua estranxeira no ámbito do seu desenvolvemento profesional.
9. Esforzarse no traballo autónomo.
10. Formular razoada e criticamente ideas e argumentos.
11. Localizar e compilar información significativa, analizala, sintetizala e xestionala adecuadamente.
12. Manexar a metodoloxía de investigación na xeración de proxectos, ideas e solucións viables.
13. Manexar eficientemente as tecnoloxías da información e a comunicación.
14. Organizar e planificar o traballo de forma eficiente e motivadora.
15. Preocuparse por buscar a excelencia e a calidade na súa actividade profesional.
16. Solucionar problemas e tomar decisións que respondan aos obxectivos do traballo que se realiza.
17. Usar as habilidades comunicativas e amosar unha actitude crítica construtiva no traballo en equipo.
18. Valorar a importancia da iniciativa e o espírito emprendedor no exercicio profesional.
Criterios de avaliación xerais do/da titulado/a superior de Música
1. Amosar unha actitude aberta e positiva respecto das novidades tecnolóxicas máis recentes.
2. Aplicar a capacidade de recoñecemento auditivo do material musical á práctica profesional.
3. Colaborar musicalmente en diferentes tipos de proxectos musicais participativos.
4. Coñecer a clasificación, características acústicas, históricas e antropolóxicas dos instrumentos musicais.
5. Coñecer as características propias do seu instrumento principal, en relación á súa construción e acústica, evolución histórica e influencias mutuas con outras disciplinas.
6. Coñecer as implicacións pedagóxicas e educativas da música en distintos niveis.
7. Coñecer e aplicar a lexislación relativa ao seu ámbito profesional.
8. Coñecer e usar metodoloxías de estudo e investigación que o/a capaciten para o continuo desenvolvemento e innovación da súa actividade musical ao longo da súa carreira.
9. Coñecer o contexto social, cultural e económico en que se desenvolve a práctica musical, con especial atención ao seu contorno máis inmediato pero con atención á súa dimensión global.
10. Coñecer o desenvolvemento histórico da música nas súas diferentes tradicións, desde unha perspectiva crítica que sitúe o desenvolvemento da arte musical nun contexto social e cultural.
11. Coñecer os diferentes estilos e prácticas musicais de cara a entender, nun contexto cultural máis amplo, o propio campo de actividade e enriquecelo.
12. Coñecer os fundamentos e a estrutura da linguaxe musical e saber aplicalos na práctica interpretativa, creativa, de investigación ou pedagóxica.
13. Coñecer os recursos tecnolóxicos propios do seu campo de actividade e as súas aplicacións na música.
14. Coñecer suficientemente o feito musical e a súa relación coa evolución dos valores estéticos, artísticos e culturais.
15. Crear e deseñar os propios conceptos artísticos.
16. Experimentar coa improvisación, a creación e a recreación musical.
17. Expoñer de forma escrita e verbal o contido e os obxectivos da súa actividade profesional a persoas especializadas, cun uso adecuado do vocabulario técnico e xeral.
18. Expoñer e debater verbalmente os seus puntos de vista sobre conceptos musicais diversos.
19. Expresarse a través dos propios conceptos artísticos a partir de técnicas e recursos asimilados.
20. Identificar e analizar un repertorio amplo e actualizado, centrado na súa especialidade pero aberto a outras tradicións.
21. Identificar e describir os principios teóricos da música.
22. Identificar os trazos estilísticos que caracterizan o repertorio centrado na súa especialidade e describilos de forma clara e completa.
23. Identificar, describir e analizar un conxunto suficiente das obras máis representativas da literatura histórica e analítica da música.
24. Improvisar en distintos contextos a partir do coñecemento de estilos, formatos, técnicas, tendencias e linguaxes diversos.
25. Ler, interpretar e producir correctamente a notación gráfica de textos musicais.
26. Manexar os métodos de traballo máis apropiados para superar os retos que se lle presenten no terreo do estudo persoal e na práctica musical colectiva.
27. Manexar recursos musicais amplos e diversos para poder crear ou adaptar pezas musicais.
28. Recoñecer e comprender o material musical facilitando a súa memorización.
29. Recoñecer materiais musicais grazas ao desenvolvemento da capacidade auditiva.
30. Relacionar a propia actividade musical con outras disciplinas do pensamento científico e humanístico, coas artes en xeral e co resto de disciplinas musicais en particular, enriquecendo o exercicio da súa profesión cunha dimensión multidisciplinar.
31. Utilizar un ou máis instrumentos musicais nun nivel adecuado ao seu campo principal de actividade.
32. Valorar a autoformación como un recurso de mellora ao longo da súa vida profesional.
33. Valorar a creación musical como a acción de dar forma sonora a un pensamento estrutural rico e complexo.
Criterios de avaliación específicos do/da titulado/a superior de Música
na especialidade de Dirección
1. Amosar un dominio das técnicas de dirección que lle permitan desenvolver un sentido persoal da interpretación, fundamentado nun coñecemento crítico da tradición.
2. Coñecer a estrutura das obras dos diferentes repertorios da tradición occidental e doutras músicas, con capacidade para valorar e transmitir os seus aspectos expresivos, sintácticos e sonoros.
3. Comprender auditiva e intelectualmente distintos tipos de estruturas musicais e sonoras que lle permitan recoñecer, memorizar e reproducir unha ampla variedade de materiais musicais.
4. Comprender analiticamente a creación, notación e interpretación das obras musicais desde unha concepción global.
5. Dominar as técnicas básicas de composición.
6. Comprender e utilizar metodoloxías para a investigación e experimentación musical.
7. Dispoñer dunha personalidade artística singular e flexible que lle permita adaptarse a contextos e retos musicais múltiples, desde a construción dunha idea interpretativa coherente e propia.
8. Coñecer e utilizar as técnicas necesarias na notación, gravación, edición e interpretación musicais.
9. Coñecer os fundamentos de acústica musical, as características acústicas dos instrumentos, as súas posibilidades técnicas, sonoras e expresivas, así como as súas posibles combinacións.
10. Utilizar e comprender as técnicas e recursos das tendencias máis recentes da creación musical, con capacidade para valoralas afondando nas súas notacións e implicacións interpretativas.
11. Amosar capacidade de comunicación e entendemento cos/coas demais músicos/as desde a especial responsabilidade e liderado que implica a profesión de director/a.
12. Argumentar e expresar verbalmente pensamentos musicais ben estruturados, concretos e globais, de carácter teórico, analítico, estético e crítico.
13. Coñecer as implicacións escénicas que implica a súa actividade profesional e ser capaz de desenvolver as súas aplicacións prácticas.
Criterios de avaliación específicos do/da titulado/a superior de Música
na especialidade de Interpretación
1. Aceptar e respectar as diferentes funcións subordinadas, participativas ou de liderado que se poden dar nun proxecto musical colectivo.
2. Comunicar, como intérprete, as estruturas, ideas e materiais musicais con rigor.
3. Coñecer as implicacións escénicas que leva a súa actividade profesional e ser capaz de desenvolver as súas aplicacións prácticas.
4. Coñecer os procesos e recursos propios do traballo orquestral e doutros conxuntos dominando adecuadamente a lectura a primeira vista, mostrando flexibilidade ante as indicacións do/da director/a e capacidade de integración no grupo.
5. Construír unha idea interpretativa coherente e propia.
6. Debater e explicar verbalmente os seus puntos de vista sobre a interpretación, así como responder ao reto que supón facilitar a comprensión da obra musical.
7. Dominar a lectura e improvisación sobre o material musical.
8. Interactuar musicalmente de xeito coherente e eficaz en todo tipo de proxectos musicais participativos, desde o dúo ata os grandes conxuntos.
9. Interpretar o repertorio significativo da súa especialidade tratando de xeito adecuado os aspectos que o identifican na súa diversidade estilística.
10. Manexar o instrumento/voz de xeito que se poida expresar musicalmente, partindo do coñecemento e dominio da técnica instrumental e corporal, así como das características acústicas, organolóxicas e das variantes estilísticas.
Criterios de avaliación específicos do/da titulado/a superior de Música
na especialidade de Produción e Xestión
1. Coñecer profundamente a lexislación vixente, nacional e internacional, en materias artísticas, de espectáculos e de dereitos de autor/a.
2. Coñecer os fundamentos de acústica musical, as características acústicas dos instrumentos, así como as particularidades acústicas relacionadas coas características estruturais dos espazos culturais, cunha especial atención á acústica de salas e a loxística de grupos musicais de diferentes formatos, as súas posibilidades técnicas, sonoras e expresivas, así como as súas posibles combinacións.
3. Dominar a informática musical, a ofimática e as redes de comunicación.
4. Amosar coñecemento e desenvolvemento en diferentes idiomas relacionados coa práctica musical e escénica, facilitando as relacións de xestión e/ou representación de diferentes formacións musicais.
5. Coñecer e aplicar as novas tecnoloxías necesarias na gravación, reprodución e difusión de documentos sonoros de diferentes formatos, incluíndo as colaboracións con outros campos artísticos.
6. Dominar un ou máis instrumentos nun nivel adecuado ao seu campo de especialización, interactuando musicalmente de xeito coherente e eficaz en diversos proxectos musicais participativos.
7. Coñecer a estrutura das obras dos diferentes repertorios da tradición occidental e doutras músicas, así como as técnicas e recursos das tendencias máis recentes da creación musical, con capacidade para valoralas afondando nas súas notacións e implicacións interpretativas.
8. Comprender e relacionar as condicións artísticas, históricas e sociais en que se desenvolveu a creación musical e a práctica interpretativa.
9. Amosar capacidade para o traballo en equipo e desenvolverse en distintos campos de acción, como a economía, a comunicación e a organización de recursos humanos e materiais, a xestión loxística e a planificación estratéxica.
10. Argumentar e expresar verbalmente proxectos musicais ben estruturados, concretos e globais, de carácter teórico, analítico, estético e crítico.
11. Coñecer as implicacións escénicas que implica a actividade profesional e ser capaz de desenvolver as súas aplicacións prácticas.